Nye madvaner, stigningen i folks kødfrie dage, truslen fra nethandel og supermarkeder. Der er mange forklaringer på, hvorfor slagterbranchen har det svært lige nu.

I hele landet lukker slagterbutikker nu med betydelig større hast, end der åbner nye. I 2017 og 2018 er der forsvundet 46 butikker, mens der er åbnet 20 butikker.

Selv en berømmet ’madby’ som København kan ikke holde liv i sine traditionelle slagterbutikker: Der er stadig to håndfulde slagtere rundt omkring i byen, men på Nørrebro forsvandt den sidste traditionelle slagterbutik 31. juli i en bydel, hvor oplandet er 79.900 mennesker (der er dog stadig mange halalslagtere), og heller ikke Vesterbro eller Valby har længere en slagterbutik.